*Lēmuma projekts*

**Par saistošo noteikumu Nr.\_/2023**

**“Par pašvaldības atbalstu sporta sasniegumu veicināšanai” izdošanu**

Pamatojoties uz Pašvaldību likuma 44. panta otro daļu,

Izdot saistošos noteikumus Nr.\_/2023 “Par pašvaldības atbalstu sporta sasniegumu veicināšanai”.

*Saistošo noteikumu projekts*

**SAISTOŠIE NOTEIKUMI Nr.\_\_/2023**

apstiprināti ar Alūksnes novada pašvaldības domes

\_\_.\_\_ 2023. lēmumu Nr. \_\_\_

(protokols Nr. \_\_, \_\_punkts)

**Par pašvaldības atbalstu sporta sasniegumu veicināšanai**

*Izdoti saskaņā ar*

*Pašvaldību likuma 44. panta otro daļu*

**I. Vispārīgie jautājumi**

1. Saistošie noteikumi nosaka kārtību, kādā Alūksnes novada pašvaldība (turpmāk - pašvaldība) sniedz finansiālu atbalstu sporta sasniegumu veicināšanai (turpmāk - atbalsts).
2. Noteikumu izdošanas mērķis ir radīt vienotus kritērijus atbalsta piešķiršanai, veicinot daudzveidīgu sporta veidu attīstību, sekmējot sporta meistarības izaugsmi Alūksnes novadā un popularizējot veselīgu dzīvesveidu iedzīvotāju vidū.
3. Tiesības pretendēt uz atbalstu ir šādām personām (turpmāk - pretendents):
   1. individuāls sportists, kura dzīvesvieta deklarēta Alūksnes novada administratīvajā teritorijā vismaz 12 mēnešus pirms pieteikuma iesniegšanas;
   2. sportistu komanda, kura sastāv vismaz no sešiem sportistiem un kurā vismaz četras piektdaļas dalībnieku dzīvesvieta deklarēta Alūksnes novada administratīvajā teritorijā vismaz 12 mēnešus pirms pieteikuma iesniegšanas.
4. Šie noteikumi neattiecas:
   1. uz individuālajiem sportistiem vai sporta komandām, kurus uz sacensībām pārstāvēt novadu deleģē pašvaldība, piešķirot finansējumu;
   2. pašvaldības iestāžu aktivitātēm mācību programmas ietvaros, t.sk. sagatavošanās sacensībām u.c., kas tiek finansētas no pašvaldības budžeta līdzekļiem;
   3. uz individuālajiem sportistiem, kas ir iekļauti Latvijas Olimpiskās vienības Zelta, Sudraba vai Bronzas sastāvā.
5. Pašvaldības atbalsts ir katra budžeta gadā Alūksnes novada pašvaldības domes saistošajos noteikumos apstiprinātie budžeta līdzekļi atbalsta sniegšanai pretendentiem.

**II. Atbalsta piešķiršanas nosacījumi un apmērs**

1. Atbalsts ir finansējuma piešķiršana sportista transporta, uzturēšanās izdevumu un dalības maksas segšanai.
2. Tiesības saņemt atbalstu ir personai, kura atbilst vismaz vienam no šī punkta apakšpunktos minētajiem nosacījumiem:
   1. piedalīsies Latvijas čempionātā vai Latvijas kausa izcīņā, vai sacensībās, kas ir attiecīgās Latvijas sporta veidu federācijas zonālais čempionāts (līga) vai kausa izcīņa;
   2. ir iekļauta Latvijas izlasē, lai startētu Eiropas vai Pasaules mēroga sporta sacensībās;
   3. aizvadīs sagatavošanās treniņus (treniņnometni), lai piedalītos Eiropas vai Pasaules mēroga sporta sacensībās.
3. Šajos noteikumos paredzētā atbalsta apmērs tiek noteikts pirms nodokļu nomaksas.
4. Noteikumu 3.1. apakšpunktā noteiktajam pretendentam kalendāra gadā tiek piešķirts atbalsts:
   1. līdz 500 EUR (pieci simti *euro*), ja attiecīgais sporta veids iekļauts 1. līmenī atbilstoši šo noteikumu 11.1. apakšpunktam;
   2. līdz 250 EUR (divi simti piecdesmit *euro*), ja attiecīgais sporta veids iekļauts 2. līmenī atbilstoši šo noteikumu 11.2. apakšpunktam;
   3. līdz 150 EUR (viens simts piecdesmit *euro*), ja attiecīgais sporta veids iekļauts 3. līmenī atbilstoši šo noteikumu 11.3. apakšpunktam.
5. Šo noteikumu 3.2. apakšpunktā noteiktajiem pretendentiem (sportistu komandai) kalendāra gadā tiek piešķirts atbalsts:
   1. līdz 2100 EUR (divi tūkstoši viens simts *euro*), ja attiecīgais sporta veids iekļauts 1. līmenī atbilstoši šo noteikumu 11.1. apakšpunktam;
   2. līdz 1500 EUR (viens tūkstotis pieci simti *euro*), ja attiecīgais sporta veids iekļauts 2. līmenī atbilstoši šo noteikumu 11.2. apakšpunktam;
   3. līdz 900 EUR (deviņi simti *euro*), ja attiecīgais sporta veids iekļauts 3. līmenī, atbilstoši šo noteikumu 11.3. apakšpunktam.
6. Pašvaldības atbalstam noteiktie sporta veidu līmeņi Alūksnes novadā (prioritārā secībā) ir:
   1. 1. līmenis - biatlons, basketbols, vieglatlētika, džudo, futbols, orientēšanās;
   2. 2. līmenis - kinoloģijas sports, makšķerēšana, volejbols, velo sports, 3x3 basketbols, distanču slēpošana, florbols, hokejs, bobslejs, kamaniņu sports, moto, auto un ūdens moto sports;
   3. 3. līmenis - spēka veidu sports (pauerliftings, svarcelšana un tml.), disku golfs un citi sporta veidi.

**III. Pieteikuma iesniegšana**

1. Atbalsta saņemšanai pretendents Alūksnes novada pašvaldībā iesniedz paša vai pārstāvēt tiesīgās personas parakstītu pieteikumu, kurā norāda:
   1. fiziska persona: vārdu, uzvārdu, personas kodu, deklarētās dzīvesvietas adresi, norēķinu rekvizītus. Ja atbalsts tiek pieprasīts komandu sporta veidā, šo informāciju norāda par visiem komandas dalībniekiem un pieteikumu paraksta visi komandas dalībnieki, kuri pieprasa atbalstu;
   2. juridiska persona: tās nosaukumu, reģistrācijas numuru, juridisko adresi, norēķinu rekvizītus, informāciju par sportistiem: vārdu uzvārdu, personas kodu, deklarētās dzīvesvietas adresi;
   3. dalības sporta sacensībās nosaukumu/treniņnometni, mērogu, norises vietu, laiku, komandas nosaukumu, atbalsta izlietojuma mērķi atbilstoši 6. punktam;
   4. citu informāciju, ko pretendents uzskata par būtisku.
2. Pieteikumam pievieno:
   1. dalības sporta aktivitātē izmaksu aprēķinu, norādot visus līdzfinansējuma avotus;
   2. dokumentus, kas apliecina sporta sasniegumus iepriekšējā kalendārajā gadā (piemēram, sporta sacensību rezultātu kopijas, diplomus u.c.);
   3. citus dokumentus, ko pretendents uzskata par būtisku (piemēram, sacensību nolikums, sacensību dalībnieku saraksts u.c.).
3. Pretendents atbild par sniegto ziņu patiesumu.
4. Pieteikumu atbalsta saņemšanai iesniedz 1 (vienu) reizi kalendāra gadā vienā sporta veidā ne vēlāk kā līdz attiecīgā gada 1. decembrim.

**IV. Pieteikumu izskatīšana**

1. Pieteikumu atbalsta piešķiršanai un tam pievienotos dokumentus, ne vēlāk kā 30 (trīsdesmit) dienu laikā no pieteikuma saņemšanas dienas, izskata Alūksnes Sporta skola un sagatavo lēmuma projektu.
2. Pieteikuma izskatīšanas laikā Alūksnes Sporta skola ir tiesīga pārbaudīt iesniegtās informācijas patiesumu un pieprasīt pretendentam papildus informāciju vai precizējumu.
3. Pieteikumu, kas neatbilst šo noteikumu prasībām un/vai, kura iesniedzējs tam norādītajā termiņā nenovērš trūkumus vai neiesniedz pieprasīto informāciju, nevērtē.
4. Pēc Alūksnes Sporta skolas sagatavotā lēmuma projekta, pašvaldības izpilddirektors pieņem lēmumu par atbalsta piešķiršanu vai nepiešķiršanu.
5. Pašvaldības izpilddirektora pieņemto lēmumu administratīvā procesa kārtībā var apstrīdēt Alūksnes novada pašvaldības domē.

**V. Piešķirtā atbalsta izsniegšanas kārtība un izpildes nosacījumi**

1. Pašvaldība slēdz līgumu ar atbalsta saņēmēju, kurā paredz:
   1. atbalsta izmantošanas mērķi;
   2. atbalsta saņēmēja pienākumus;
   3. atbalsta saņēmēja atbalsta izlietojuma atskaišu iesniegšanas kārtību un pārbaužu veikšanu;
   4. termiņu finansējuma pārskaitīšanai atbalsta saņēmēja norēķinu kontā;
   5. citus līdzējiem svarīgus noteikumus.
2. Pretendents zaudē tiesības saņemt atbalstu, ja nenoslēdz līgumu 30 (trīsdesmit) dienu laikā no uzaicinājuma slēgt līgumu saņemšanas dienas.
3. Atbalsta izlietojuma mērķa pozīciju izmaiņas ir pieļaujamas ne vairāk kā 10% apmērā no pieteikumam pievienotā izmaksu aprēķina, nepalielinot piešķirtā atbalsta apjomu un nemainot norādīto sasniedzamo mērķi.
4. Atbalsta pretendentu pieteikumus izvērtē pieteikšanās secībā un atbalstu sniedz, kamēr budžetā ir pieejami šim mērķim apstiprinātie līdzekļi.

**VII. Noslēguma jautājums**

1. Noteikumi stājas spēkā ar 2024. gada 1. janvāri.
2. Ar šo noteikumu spēkā stāšanos, spēku zaudē 2014. gada 27. maija saistošie noteikumi Nr. 14/2014 “Par pašvaldības atbalstu sporta sasniegumu veicināšanai.”

**Alūksnes novada pašvaldības domes saistošo noteikumu Nr. \_/2023** **“Par pašvaldības atbalstu sporta sasniegumu veicināšanai”** **paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta mērķis un nepieciešamības pamatojums | Saistošo noteikumu izdošanas mērķis ir aizstāt 2014. gada 27. maija saistošos noteikumus Nr. 14/2014 “Par pašvaldības atbalstu sporta sasniegumu veicināšanai”, kas vienlaicīgi ar Pašvaldību likuma spēkā stāšanos ir piemērojami līdz jaunu saistošo noteikumu izdošanai, bet ne ilgāk kā līdz 2024. gada 30. jūnijam. Izdot jaunus saistošos noteikumus “Par pašvaldības atbalstu sporta sasniegumu veicināšanai” tiek precizētas saistošo noteikumu administrēšanā iesaistītās personas, kas saistīts ar pašvaldības administrācijas organizācijas izmaiņām, un, analizējot iepriekšējo pieredzi un esošo situāciju, pārskatīti atbalstāmie sporta veidi. Finansiālais atbalsts piešķirams sportistiem/ komandām, kam netiek sniegts pašvaldības vai valsts atbalsts sportā. Līdz ar to atbalsts nav piemērojams sportistiem, kas iekļauti Latvijas Olimpiskās vienības Zelta, Sudraba vai Bronzas sastāvā, kā arī sportistiem/komandām, kurus uz sacensībām, pārstāvēt novadu deleģē pašvaldība. Pašvaldības iestāžu aktivitātēm mācību programmas ietvaros, t.sk. sagatavošanās sacensībām u.c., kas tiek finansētas no pašvaldības budžeta līdzekļiem, tādā veidā novēršot iespēju saņemt dubultu pašvaldības atbalstu, sportista transporta, uzturēšanās izdevumu un dalības maksas segšanai. |
| 2. Fiskālā ietekme uz pašvaldības budžetu | 1. Saistošo noteikumu īstenošanas fiskālās ietekmes prognoze uz pašvaldības budžetu:    1. nav ietekmes uz ieņēmumu daļu;    2. nav ietekmes izmaiņu uz izdevumu daļu, ņemot vērā, ka projektā ietvertais pašvaldības atbalsts šobrīd jau pastāv. Šim mērķim pašvaldības dome piešķir finanšu līdzekļus katram budžeta gadam. Saistošajos noteikumos paredzētajam atbalstam kopumā paredzētais pašvaldības finansējums 2023. gada budžetā bija 5000 EUR;    3. ietekme uz citām pozīcijām budžeta ieņēmumu vai izdevumu daļā nav paredzēta;    4. noteikumi neradīs papildu ietekmi uz pašvaldības finanšu saistībām nākotnē. |
| 3. Informācija par plānoto projekta sociālo ietekmi, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 1. Sociālā ietekme - tiks veicināta sporta attīstība. 2. Nav ietekmes uz vidi. 3. Labvēlīga ietekme uz iedzīvotāju veselību. 4. Nav ietekmes uz uzņēmējdarbības vidi pašvaldības teritorijā. Sniegtais atbalsts iedzīvotājiem un biedrībām neietekmēs uzņēmējdarbības vidi, jo šīs organizācijas ir brīvprātīgas personu apvienības, kas nodibinātas, lai sasniegtu statūtos noteikto mērķi un kam nav peļņas gūšanas rakstura. Tās darbojas ar mērķi pārstāvēt un aizstāvēt pilsoniskās sabiedrības kopējās intereses dažādās darbības jomās: veselīga dzīvesveida veicināšanā, dzimumu līdztiesībā, sociālajā un vides aizsardzībā, kā arī citās nozīmīgās sabiedrības un indivīda dzīves sfērās. 5. Nav ietekmes uz konkurenci. |
| 4. Informācija par plānoto ietekmi uz administratīvajām procedūrām un to izmaksām | Neietekmē. Līdzšinējā kārtība netiek mainīta. |
| 5. Informācija par plānoto projekta ietekmi uz pašvaldības funkcijām un cilvēkresursiem | Nav ietekmes. |
| 6. Informācija par administratīvajām procedūrām | Administratīvās procedūras nodrošinās Alūksnes novada pašvaldība. |
| 7. Prasību un izmaksu samērīgums pret ieguvumiem, ko sniedz mērķa sasniegšana | * 1. Pašvaldība realizē Pašvaldību likuma 4. panta pirmās daļas 7. punktā tai noteikto autonomo funkciju izpildi.   2. Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | 1. Saistošo noteikumu projekta izstrādes gaitā tika veiktas konsultācijas ar Finanšu ministriju. 2. Saistošo noteikumu projekts un tam pievienotais paskaidrojuma raksts 08.11.2023. publicēts pašvaldības oficiālajā tīmekļvietnē [www.aluksne.lv](http://www.aluksne.lv) sabiedrības viedokļa noskaidrošanai, paredzot termiņu viedokļu sniegšanai līdz 21.11.2023. 3. Saņemtos viedokļus par saistošo noteikumu projektu pašvaldība apkopos (apkopojumā norādot iesniedzējus, vērā ņemtos viedokļus, vērā neņemtos viedokļus, pamatojumu) un atspoguļos šajā paskaidrojuma rakstā. 4. Noteiktajā termiņā par Projektu netika saņemts neviens viedoklis. |